Il-baġit 2020 li ppreżenta l-Ministru tal-Finanzi Edward Scicluna jikkonferma li l-unika alternattiva għal tmexxija b'ekonomija serja f'pajjiżna huwa proprju dan il-Gvern. Gvern immexxi mill-Prim Ministru Joseph Muscat li kulma jmur qiegħed ikompli jsaħħaħ u jkabbar l-ekonomija ta' pajjiżna sabiex din isservi bħala l-pjattaforma biex inkomplu nibdlu lil pajjiżna għall-aħjar. Fil-Parlament smajna lill-Kap tal-Oppożizzjoni jgħid li l-ekonomija ta' pajjiżna qiegħda tikber għax qegħdin jiġu iżjed persuni jgħixu f'pajjiżna. Dan huwa kollu kemm hu bil-maqlub – in-nies qegħdin jiġu hawn Malta għaliex għaddejjin minn tkabbir ekonomiku li qatt ma rajna bħalu f'pajjiżna. Illum il-ġurnata għandna Oppożizzjoni li mhijiex kapaċi ġġib argumenti bażiċi dwar l-ekonomija ta' pajjiżna, aħseb u ara kemm wieħed se jafdaha sabiex tmexxi din l-istess ekonomija. U meta qiegħed nirreferi għall-ekonomija, irrid infisser dak kollu li jmiss mal-pajjiż innifsu. Il-pensjonijiet, l-istipendji, il-qasam tas-saħħa, il-qasam soċjali, il-qasam edukattiv u kull settur ieħor li jidħol fih il-Gvern. Dan għaliex huwa grazzi għal tmexxija b'ekonomija għaqlija li l-Gvern jista' jkompli jżid l-investiment f'dawn l-oqsma kollha tant kruċjali għal pajjiżna. Meta daħal fit-tmexxija tal-pajjiż, Gvern immexxi minn Joseph Muscat sab ekonomija li kienet qiegħda tipproduċi €7 biljun, filwaqt li għas-sena d-dieħla qegħdin naraw ekonomija li se tkun qiegħda tipproduċi €14-il biljun. Dan ifisser li f'seba' snin il-ġid li jinħoloq mill-ekonomija ta' pajjiżna se jkun irdoppja, u dan grazzi għat-tmexxija għaqlija fil-qasam ekonomiku. Mingħajr ma żidna taxxi ġodda, anzi kull sena rajna kif għamilna u naqqasna l-piż tat-taxxi fuq il-familji Maltin u Għawdxin, qegħdin inżidu d-dħul tal-Gvern. U dan qiegħed iwassal biex għal sena oħra pajjiżna se jkun qiegħed jirreġistra surplus. Surplus li qiegħed jgħin sabiex inħallsu d-dejn ta' pajjiżna. Filwaqt illi fl-2013 id-dejn kien ilaħħaq it-78% tal-Prodott Domestiku Gross, matul din is-sena dan se jkun niżel għal 43% u s-sena d-dieħla mistenni jkompli jinżel għal 40% tal-Prodott Domestiku Gross. Dan ifisser li bħala pajjiż ta' kull sena qegħdin niffrankaw iżjed flus fuq l-interessi li jħallas il-pajjiż għad-dejn li għandu, u l-finanzi ta' pajjiżna qegħdin inpoġġuhom dejjem iktar fuq sisien sodi. Iżda fuq kollox, il-fatt li qegħdin insaħħu l-ekonomija u l-finanzi ta' pajjiżna ifisser li lill-ġenerazzjoni li ġejja se nkunu qegħdin inħallulhom il-ġid. Waqt li ħaddieħor kien jgħid li "d-dejn iħallsuh uliedna u wlied uliedna," dan il-Gvern huwa kommess li lil dawk li ġejjin warajna jħallilhom il-ġid. Dan sabiex min ġej warajna ma jsibx l-istess problemi li sab dan il-Gvern meta ħa l-mandat tiegħu fl-2013, u b'hekk ikun jista' jkompli jibni fuq is-suċċessi li qegħdin niksbu bħala pajjiż.